Taloudellisuus ja maan vetovoiman hyödyntäminen = nopeampi juoksu ja vammattomampi juoksija. Pose-metodin puolestapuhujat vannovat liiketaitoon, jonka mukainen juoksu on aika samanlaista kuin Usain Boltin meno. Kenkä vain on pilannut ihmisen kyvyn juosta, sanoo metodin ensimmäinen suomalaisvalmentaja.

Mistä on kyse? Pose-juoksutekniikan kehitti liikuntatieteen tohtori Nicholas S. Romanov

Tekniikassa juoksija nojaa maan vetovoimaan lihasvoiman sijasta eli kasvattaa vauhtia kaatumalla eteenpäin kehon massan keskipisteestä

Juoksu koostuu kolmesta vaiheesta: pose, fall ja pull

Askel on normaalia lyhyempi ja taloudellisempi

Juoksu painottuu päkiään kantapään sijasta

Pose-valmentajan mukaan ihminen on kadottanut luonnollisen juoksemisen kenkien takia

Hänen mukaansa kengän pohja ei todellisuudessa vaimenna iskua, mutta jalkapohja ei aisti kuormitusta paksun pohjan läpi ja siksi ihminen voi vammauttaa itsensä juoksemalla

Pose Methodin mukaan valmentavat pitävät metodia ensimmäisenä mekaanisena mallina, joka juoksuun on tehty. Se pohjaa olympiatason valmentajan ja liikuntatieteen tohtorin Nicholas Romanovin tutkimuksiin. Tämä analysoi askellusta tuhansien videoiden avulla selvittääkseen, miksi valtaosa kuntojuoksijoista kärsii jossain vaiheessa rasitusvammoista.

Tutkimukset osoittivat yhteyden kanta-askelluksen ja rasitusvammojen välillä. Posen kannattajien mukaan kengän vaimennus onkin aistiharha: pohja ei todellisuudessa vaimenna iskua, mutta jalkapohja ei aisti kuormitusta paksun pohjan läpi.

Romanovin tutkimuksista syntyi "turhasta roskasta" puhdistettu liikemalli. Pose-juoksija pyrkii valjastamaan käyttöön luonnonvoimat eli hyödyntää maan vetovoimaa ja siitä aiheutuvaa vastavoimaa sekä jänteiden elastisuutta sen sijaan, että tuottaisi eteenpäin vievää liikettä lihasvoimalla.

Metodin jalkauttaminen on kuitenkin edennyt hitaasti. Syy tähän on sama kuin siihen, miksi ihminen ei juokse luonnollisesti, sanoo Suomen ensimmäinen Pose running -valmentaja, fysioterapeutti Maria Finell:

– Kenkäteollisuus.

Pose-juoksu vaatii paljaan jalan tai kengän, joka on mahdollisimman ohut ja tasainen eli korkeuseroa kannan ja päkiän välillä ei ole. Pose-kenkää on maailmalla toistaiseksi yksi malli. Oman hitautensa on tuonut mallin siirtäminen käytännön ja metodin sekä valmentajien koulutusjärjestelmän luominen.

Kenkä vaimentaa jalkapohjan viestin

Pose lähtee siitä, että jalkapohjan kautta syntyy 70 prosenttia liikeaistimuksesta. Raskaasti vaimennettu juoksukenkä blokkaa kaiken sen palautteen, jota jalkapohja yrittää antaa. Niinpä ihminen voi juosta itsensä vammoihin saakka.

Tavallisessa kuntojuoksussa jalan kontakti alustaan on pidempi ja kuormitus niveliin kasvaa. Suomen ensimmäinen Pose running -valmentaja, fysioterapeutti Maria Finell

– Moniko juoksisi ilman kenkää kanta edellä...? kysyy Finell. Hän on f.i.r.e. crosstraining areenan päävalmentaja, fysioterapeutti ja intohimoinen juoksija, jonka akillesjänne on ollut tulehtunut kolme vuotta. Finell kävi Saksassa Pose-koulutuksen ja on nyt saanut muutamassa kuukaudessa jänteensä lähes kivuttomaksi.

Jalat kyllä yrittävät antaa palautetta. Kun juoksijan massa iskeytyy alustalle, takaisin läjähtää yhtä suuri iskuvoima, joka imeytyy niveliin. Se kulkee pitkiä luita myöten koko kehon läpi. Eva-vaimennusta tutkinut Romanov väittää, että voima on aivan yhtä suuri, oli jalassa kenkä tai ei. Kenkä vaimentaa ainoastaan viestin, ei iskuvoimaa.

– Tavallisessa kuntojuoksussa jalan kontakti alustaan on pidempi ja kuormitus niveliin kasvaa. Kun saadaan lihasten elastisuus käyttöön ja jänteet auttamaan, niveliin kohdistuvaa kuorma pienenee tutkimisten mukaan 50 prosenttia, sanoo Finell.

Posessa siis askelletaan enemmän päkiällä kuin kantapäällä. Pelkkä siirtyminen paljasjalka- tai päkiäjuoksuun ei kuitenkaan Pose-valmentajan mukaan kannata, sillä mukaan pitäisi ottaa koko tekniikka.

Pose, fall ja pull

Juoksumetodin muodostavat kolme vaihetta: pose, fall ja pull. Pose on tukivaihe, jonka jokainen juoksija jossain vaiheessa askellusta saavuttaa. Fall taas on nimensä mukaan kaatumista, mutta hallittua.

– Kaadutaan hallitusti kehon massan keskipisteen kautta. Siitä syntyy eteenpäin vievä liike.

Massan keskipiste löytyy jotakuinkin vyönsoljen kohdalta. Ylävartaloa ei siis nojata eteenpäin; se on vain kyydissä oleva matkustaja.

Kaadutaan hallitusti kehon massan keskipisteen kautta. Siitä syntyy eteenpäin vievä liike. Maria Finell

Kaatumisen opettelu on kuitenkin koko tekniikan vaikein ja aikaavievin osa:

– Nykyihminen on niin kova suorittaja, että haluaa kontrolloida kaikkea tekemistään. Siksi tällainen vapaa kaatuminen on hirveän vaikeaa, sanoo Maria Finell.

Pull-vaiheessa taas kantapää vedetään mahdollisimman nopeasti takaisin lantion alle ja vaihdetaan tukipintaa jalalta toiselle samalla kun kaadutaan eteenpäin. Jalan pitäminen lantion alla on sitä taloudellisuutta: aina kun polvi on massan keskipisteen etupuolella, vauhti hidastuu.

Ihminen kykenee 21,5 asteen kallistukseen

Pose-juoksu näyttää erilaiselta kuin tavallinen. Askeltiheys on korkeampi ja askel lyhyempi: siinä missä tavallinen kuntoilija kulkee 160–165 askelta minuutissa, Pose-juoksijalla askelia kertyy minuutissa 180.

Mitä suurempi kulma kallistumisessa on, sitä nopeammaksi vauhti pääsee. Ihmisellä on kuitenkin rajansa:

Bolt pystyisikin luultavimmin juoksemaan satasen lähemmäs 9 sekuntia, jos kykeni täysin puhtaaseen Poseen Maria Finell

– 21,5 astetta on kaatumiskulma, jonka voi vielä hallita mätkähtämättä turvalleen.

Huippupikajuoksijoista Usain Boltin on kuitenkin havaittu kaatuvan jopa 22,5 asteen kulmassa. Hänen juoksutekniikkansa onkin aika lähellä posea, sanoo Maria Finell:

– Tosin siellä on turhiakin temppuja: hän pyrkii työntämään pohkeella lisävauhtia, mikä vain avaa askelta ja hidastaa. Bolt pystyisikin luultavimmin juoksemaan satasen lähemmäs 9 sekuntia, jos kykeni täysin puhtaaseen Poseen, koska liiketaidot ja kaikki edellytykset hänellä varmasti olisi.